b'\n_START_ARTICLE_\nBlodnji ognji\n_START_SECTION_\n1. dejanje\n_START_PARAGRAPH_\nDu\xc5\xa1an, ves razboljen nad svetom in brez cilja, zavida o\xc4\x8detu njegovo veselje do \xc5\xbeivljenja, ki se no\xc4\x8de preobremenjevati s skrbmi in nenehoma verjame, da bo vsak \xc4\x8das "bolj\xc5\xa1e". \xc4\x8ceprav dru\xc5\xbeini kar trda prede: stric Jakob terja 20.000 dinarjev, ki jih je bil posodil, Melanijo bi rada se zmeraj igrala mladostno damo, Vida potrebuje doto - njen odnos s Stojanom se vle\xc4\x8de \xc5\xbee dolgo in ni\xc4\x8d ne ka\xc5\xbee, da bosta lahko \xc5\xa1la na svoje. Za Du\xc5\xa1ana je vse tako enoli\xc4\x8dno in klavrno, da si \xc5\xbeeli magari katastrofe, samo da bi se kaj premaknilo; obenem trpi, ko gleda njihovo stisko, ker jih ima vse zelo rad. - Pride Stojan s slabo novico: padel je na odvetni\xc5\xa1kem izpitu, zdaj bi moral v slu\xc5\xbebo na de\xc5\xbeelo, toda kako naj gre iz mesta? Vida se \xc4\x8duti prizadeta, spore\xc4\x8deta se in Stojan u\xc5\xbealjen odide, v Melaniji pa se rodi upanje, da bo Vida morda zdaj bolj dostopna za bogatega Kastelica, ki pogosto zahaja v hi\xc5\xa1o.\n_START_SECTION_\n2. dejanje\n_START_PARAGRAPH_\nKastelic spretno izbere \xc4\x8das, ko Melanija \xc4\x8daka goste in je sama doma, v strastnem izbruhu ji izpove ljubezen: \xc5\xbee dve leti sanja o njej, zdaj ne zdr\xc5\xbei ve\xc4\x8d ... vse njihove finan\xc4\x8dne te\xc5\xbeave pozna, Ivan je njemu dol\xc5\xbean, zato se mu mudi za tistih 20.000 - toda on, Kastelic, ima denarja ve\xc4\x8d kot preve\xc4\x8d, vse bi lepo uredil, le predsodkov se je treba znebiti ... na zunaj bi veljal za Vidinega zaro\xc4\x8denca, magari se celo o\xc5\xbeeni z njo, Melanija pa bi osre\xc4\x8dila vso dru\xc5\xbeino, vsi bi lahko zadihali, se znebili skrbi! Melanija je zaprepadena, s te\xc5\xbeavo se zbere, ko pridejo doma\xc4\x8di z gosti, Ivanom, Jakobom, Rihardom. \xc5\xbdenski odhitita v kuhinjo, Ivan pa se odlo\xc4\x8dno loti problema, koko spraskati skupaj denar, ki ga zahteva Kastelic - zdaj se obrokov ne dovoli ve\xc4\x8d. Med tem pogovorom Du\xc5\xa1an izve, da ga je o\xc4\x8de \xc5\xbee pred leti zavaroval za 100.000 in da se zavarovalnina izpla\xc4\x8da tudi v primeru samomora. Kastelicu ni prav, da je Ivan pred vso dru\xc5\xbebo razkril njegovo finan\xc4\x8dno mahinacijo, kmalu se poslovi, Melanija ga pospremi do vrat. Kastelic jo strastno stisne v objem, ponovi svojo ponudbo in odide, Melanija pa kakor izgubljena odtava v jedilnico. Temu prizoru je bil Du\xc5\xa1an neopazno pri\xc4\x8da, v zgro\xc5\xbeenih solzah si prise\xc5\xbee, da se to ne sme zgoditi, poslu\xc5\xa1al bo svoje srce!\n_START_SECTION_\n3. dejanje\n_START_PARAGRAPH_\nMiniI je \xc5\xbee mesec od Du\xc5\xa1anovega samomora, dru\xc5\xbeina pa \xc5\xa1e vedno \xc5\xbealuje, saj se zaveda, da se je Du\xc5\xa1an \xc5\xbertvoval zanje; posebno Melanija se ne more potola\xc5\xbeiti, preganja jo slutnja, da je Du\xc5\xa1an \xc5\xa1el v smrt zato, ker je sli\xc5\xa1al njen pogovor s Kastelicem. Njen strah \xc5\xa1e pove\xc4\x8da Ivan, ki prinese 20.000 - tega denarja Kastelic ni in ni hotel vzeti. V Antonu \xc5\xbee zmaguje njegov optimizem, vr\xc5\xbee se v na\xc4\x8drtovanje prihodnosti, govori o Vidini poroki itn. in je skoraj jezen na \xc5\xbeeno zaradi njene \xc5\xbealosti, \xc4\x8de\xc5\xa1 da nima mere pri nobeni stvari. Ko odide, pride na obisk Kastelic. Po stra\xc5\xa1nem dogodku je svojo strast nekako zamrznil v prijateljstvo in Melanija mu zaupa svoj strah glede Du\xc5\xa1ana - le z njim lahko govori o tem, z mo\xc5\xbeem se nista nikdar pogovorila kot \xc4\x8dlovek s \xc4\x8dlovekom, dober mo\xc5\xbe je, vendar zmeraj nekje dale\xc4\x8d. Kastelic jo tola\xc5\xbei, da je njen strah prazen, slika ji, kako lepo bodo \xc5\xbeiveli, se mirno starali skupaj, celo svojo vilo ponudi, kamor naj bi se preselili z mladim parom vred ... Tedaj Melanija kakor v prividu zagleda mrtvega sina, osvesti se in pahne Kastelica od sebe: ne mara ne njegove ljubezni ne prijateljstva, oboje je la\xc5\xbe, sramota in gnus, preve\xc4\x8d stra\xc5\xa1nega je povezano s tem - takoj naj zapusti hi\xc5\xa1o in se ne vrne nikoli ve\xc4\x8d! Kastelic spozna, do je vse izgubljeno, poti nazaj ni, treba je oditi. Melanija strmi za njim: sama je, tako sama ... Tedaj prihiti Vida; ona bo ostala z ubogo mamo!'